পরমাণুর অভ্যন্তরীণ কণিকাগুলোর ক্ষেত্রে উল্লিখিত সংরক্ষণশীলতা সূত্রগুলোতো রয়েছেই তবে এর সাথে আরো কিছু সংরক্ষণশীলতা সূত্রও সেগুলোর ক্ষেত্রে আরোপ করা হয়। এগুলোকে বিভিন্ন সংখ্যার মাধ্যমে সূচিত করা হয়। যেমন: চার্জের সংখ্যা +১ বা -১ ইত্যাদি। তেমনি ঘুর্ণন সংখ্যা: +১/২, -১/২, + ৩/২ ইত্যাদি। সংরক্ষণশীলতাসূত্রগুলো পরমাণুর আভ্যন্তরীন বিষয়ে কোনো সিদ্ধান্ত নেওয়ার ক্ষেত্রে গবেষকদের জন্য একটি গুরুত্বপূর্ণ হাতিয়ার। যদি কোনো গবেষণায় কোনো সংরক্ষণশীলতা সূত্রের লংঘন দেখা যায় তাহলে প্রাথমিক ভাবে ধরে নেওয়া হয় সেখানে কোনো ভুল হয়েছে এবং সেসব পরীক্ষার ফলাফল বিভিন্ন পদ্ধতিতে নিশ্চিত করার চেষ্টা করা হয়। এই কারণে যদি কোনো গবেষনায় বিজ্ঞানীরা দেখতে পান কোনো একটি সংরক্ষণশীলতাসূত্রের আপাত ব্যঘাত ঘটছে তাহলে তাঁরা বেশ বিচলিত হয়ে পড়েন। তার উপরে এটি যদি হয় খুব মৌলিক, খুব ভিত্তিগত এবং গুরুত্বপূর্ণ কিছু তাহলে পরিস্থিতি বলার অপেক্ষা রাখে না। এধরনেরই একটি পরিস্থিতিতে ১৯২০ সালে শক্তির সংরক্ষণশীলতাসূত্র একটু ঝাঁকুনি খেয়েছিলো।